Document ID: 31993L0081

KOMISSION DIREKTIIVI 93/81/ETY,
annettu 29 päivänä syyskuuta 1993,
moottoriajoneuvojen ja niiden perävaunujen tyyppihyväksynnästä annetun neuvoston direktiivin 70/156/ETY mukauttamisesta tekniikan kehitykseen
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksynnästä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna direktiivillä 92/53/ETY(2), ja erityisesti sen 13 artiklan 2 kohdan,
sekä katsoo, että
ajoneuvojen dieselmoottoreiden ilman pilaantumista aiheuttavien kaasupäästöjen vähentämisestä 3 päivänä joulukuuta 1987 annetulla neuvoston direktiivillä 88/77/ETY(3), sellaisena kuin se on muutettuna neuvoston direktiivillä 91/542/ETY(4), vähennetään 1 päivästä lokakuuta 1993 alkaen myytyjen, rekisteröityjen tai liikkeelle laskettujen uusien ajoneuvojen dieselmoottoreista peräisin oleviin saastuttaviin kaasupäästöihin sovellettavia raja-arvoja,
direktiivin 70/156/ETY 8 artiklan 2 kohdan b alakohdassa annetaan jäsenvaltioille mahdollisuus myöntää sarjan viimeisiä ajoneuvoja koskeva poikkeus määräajaksi ja pienten määrien osalta,
tämä poikkeus rajoittuu M1-luokan ajoneuvoihin direktiivin 70/156/ETY liitteessä XII olevan B jakson mukaisesti,
vuonna 1993 yhteisön raskaiden hyötyajoneuvojen markkinoiden arvioidaan supistuvan 13 prosenttia suhteessa vuoden 1992 myyntiin, mikä merkitsee 25 prosentin vähennystä myynnissä neljässä vuodessa,
direktiivissä 88/77/ETY tarkoitettujen dieselajoneuvojen markkinoita kohdanneen syvä laman vuoksi on myönnettävä, että tietty määrä tämän direktiivin edellisen toisinnon mukaisesti tyyppihyväksyttyjä ajoneuvoja saattaa jäädä myymättä ennen 1 päivää lokakuuta 1993,
liitteessä XII olevaa B jaksoa muuttavan direktiivin puuttuessa tämän ajoneuvotyypin valmistajille jäisi myymättömiä varastoja tai niiden olisi toteutettava epätaloudellisia toimenpiteitä täyttääkseen direktiivin vaatimukset,
tällainen tilanne aiheuttaisi teollisuudelle taloudellisia rasitteita ja vaarantaisi sen kykyä investoida tulevaisuuden korkean teknologian tuotteisiin hetkellä, jolloin tämän tyyppisten ajoneuvojen yhteisön markkinoilla on jo syvä lama,
ongelma saattaa tulevaisuudessa koskea dieselmoottorilla varustettuja kevyitä hyötyajoneuvoja näiden markkinoiden epäsuotuisan kehityksen vuoksi,
näiden epäsuotuisten kaupallisten vaikutusten välttämiseksi on suotavaa muuttaa direktiiviä 70/156/ETY laajentamalla sarjan viimeisiin ajoneuvoihin sovellettavaa poikkeusta M1-luokan sijasta kaikkiin ajoneuvoluokkiin,
sarjan viimeisten ajoneuvojen enimmäismäärä, joiden osalta tätä poikkeusta voidaan hyödyntää, saa olla enintään 10 prosenttia kaikista edellisenä vuonna liikkeelle lasketuista ajoneuvotyypeistä, ja että tämän muutoksen kokonaisvaikutusten ympäristöön on oltava mahdollisimman vähäiset ja väliaikaiset,
sarjan viimeisiä ajoneuvoja koskevien direktiivin 70/156/ETY säännösten vaikutus on selvitettävä sellaisen pysyvän ratkaisun löytämiseksi, joka soveltuu kaikkien ajoneuvoluokkien tarpeisiin, mukaan lukien monivaiheisesti tyyppihyväksytyt ajoneuvot; komissio tarkastelee tätä ongelmaa ennen 31 päivää toukokuuta 1994 ja esittää aiheelliset ehdotukset jäsenvaltioille mainittuun päivämäärään mennessä, ja
tämän direktiivin säännökset ovat direktiivillä 70/156/ETY perustetun mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 70/156/ETY liitteessä XII oleva B jakso poistamalla seuraavat sanat: "M1-luokan osalta".
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä lokakuuta 1993. Niiden on ilmoitettava tästä komissiolle viipymättä.
2. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 29 päivänä syyskuuta 1993.

Labels: 20
7
8
12
15